52 lögreglumenn hafa framið sjálfsvíg það sem af er ári í Frakklandi . Gríðarlegt álag er á lögregluna , meðal annars vegna mótmæla og óeirða tengdum gulvestungum . AFP Tæknideild lögreglunnar hefur í morgun farið yfir tölvu manns sem stakk fjóra starfsfélaga sína til bana á lögreglustöð í París í gær . Kona mannsins segir að hann hafi verið í uppnámi þegar hann fór til vinnu vopnaður eldhúshníf . Maðurinn , Mickaël Harpon , var 45 ára gamall og starfaði á upplýsingatæknisviði lögreglunnar . Hann stakk þrjá karla og eina konu til bana , þrjá lögreglumenn og einn almennan starfsmann , í höfuðstöðvum lögreglunnar í miðborg Parísar . Árásin varði í hálftíma en lauk með því að árásarmaðurinn var skotinn til bana . Tvö særðust í árásinni en hvorugt þeirra er í lífshættu . Gríðarleg hræðsla greip um sig meðal starfsmanna hjá lögregluembættinu en lögreglan hefur glímt við og alvarlega stöðu undanfarið vegna ofálags á fólk og fjölda sjálfsvíga lögreglumanna . Alls hafa 52 lögreglumenn tekið eigið líf það sem af er ári . Lögreglan lagði tímabundið niður vinnu í vikunni til að mótmæla miklu vinnuálagi . Ein helsta ástæðan eru mótmæli og óeirðir á vegum gulvestunga . Eiginkona árásarmannsins segir að maður hennar , sem var heyrnarskertur , hafi verið afar ólíkur sjálfum sér kvöldið áður og í miklu uppnámi . Húsleit á heimili þeirra í úthverfi Parísar , skammt frá Charles de Gaulle-flugvellinum , leiddi ekkert óvenjulegt í ljós varðandi manninn . Hann snerist til íslamtrúar fyrir 18 mánuðum en ekkert bendir til þess að hann hafi aðhyllst öfgaskoðanir . Hann vann í hugbúnaðardeild leyniþjónustudeildar lögreglunnar og hafði starfað þar síðan árið 2003 . Skömmu eftir árásina greindi Remy Heitz , saksóknari í París , frá því að hryðjuverkadeild lögreglunnar kæmi ekki að rannsókninni og er jafnvel talið að um innanhússdeildur hafi verið að ræða . Lítið fór fyrir manninum og að sögn nágranna iðkaði hann trú sína líkt og eðlilegt er með því að fara til bæna í mosku í hverfinu . Hann og kona hans eiga tvö börn , þriggja og níu ára . Að sögn innanríkisráðherra Frakklands , Christophe Castaner , hefur maðurinn aldrei sýnt af sér óeðlilega hegðun né lent í samskiptavanda . Maðurinn notaði eldhúshníf til að stinga tvo lögreglumenn og almennan starfsmann til bana á fyrstu hæð lögreglustöðvarinnar . Hann réðst síðan á tvær konur í stigaganginum á leið út úr húsinu . Önnur þeirra lést strax en hin er alvarlega særð . Sú sem lést var lögreglukona en hin almennur starfsmaður .